Broj: 711-I-625-P-155/22-02-21

Zagreb, 9. ožujka 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Zorana Simonića,** na 163. sjednici, održanoj 9. ožujka 2022., daje sljedeće

**OČITOVANJE**

**S obzirom da je dana 25. prosinca 2021. na snagu stupio ZSSI/21, kojim nije propisana obveza koja je postojala u članku 15. stavku 2. ranije važećeg Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19., u daljnjem tekstu: ZSSI/11-a), više nije potrebno da glavna skupština, odnosno skupština trgovačkog društva u kojem jedinica lokalne samouprave ima udjele u vlasništvu, o imenovanju članova upravnih tijela i nadzornih odbora trgovačkog društva odlučuje povodom prijedloga gradskog vijeća.**

Obrazloženje

Zoran Simonić je podnio je zahtjev za očitovanjem koji je u knjigama ulazne pošte zaprimljen 22. veljače 2022. pod brojem: 711-U-3195-P-8/22-01-1, povodom kojeg se vodi predmet broj P-8/22.

U zahtjevu podnositelj traži mišljenje vezano za Smjernicu Povjerenstva od 27. svibnja 2021. objavljenu na službenoj internetskoj stranici. Navodi se da prema uputama Povjerenstva iz ove Smjernice za imenovanje člana uprave ili člana nadzornog odbora trgovačkog društva u vlasništvu jedinice lokalne samouprave, osim redovite procedure, mora prethoditi prijedlog predstavničkog tijela te jedinice lokalne samouprave, sukladno odredbi članka 15. ZSSI/11-a.

Stoga se traži pojašnjenje treba li u navedenom prijedlogu biti navedena konkretna osoba koja se predlaže, te kako treba postupiti ako izvršna vlast (gradonačelnik) predloži člana nadzornog odbora trgovačkog društva bez prethodnog prijedloga gradskog vijeća ili ukoliko gradsko vijeće uskrati prijedlog te skupština društva odluči bez prijedloga, kao i primjenjuje li se uputa iz predmetne Smjernice i nakon stupanja ZSSI/21-a na snagu.

Člankom 8. stavcima 3. i 4. ZSSI-a propisano je da su u slučaju dvojbe, predstavlja li neko ponašanje povredu odredaba ZSSI/21-a o sukobu interesa ili drugog zabranjenog ili propisanog ponašanja predviđenog tim Zakonom, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, no isti se odnosi na dvojbu u pogledu primjene ZSSI/21-a, stoga Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

ZSSI/11 je u članku 15. stavku 2. propisivao da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva), predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Stupanjem na snagu ZSSI/21-a, sukladno članku 61. prijelaznih i završnih odredbi, prestao je važiti ZSSI/11. ZSSI/21 više ne propisuje da bi predstavničko tijelo jedinice lokalne samouprave predlagalo skupštini trgovačkog društva, u kojem ista jedinica ima dionice ili udjele u vlasništvu, imenovanje članova upravnih tijela ili nazornih odbora takvog društva.

Za sam postupak te uvjete za imenovanje članova uprava trgovačkih društava, mjerodavne su odredbe Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15. i 40/19.), Zakona o lokalnoj ili područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17., 98/19. i 144/20., kao i eventualno odredbe osnivačkog akta konkretnog trgovačkog društva.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Podnositelju, putem dostavljene e-mail adrese
2. Objava na internetskoj stranici Povjerenstva
3. Pismohrana